google/wiki40b huggingface dataset:
מהירות אווירית אמיתית

מהירות אווירית אמיתית (באנגלית: True airspeed, או בקיצור: TAS) הוא מושג מתחום התעופה הבא לתאר את מהירותו של כלי טיס ביחס לגוש אוויר בתוכו הוא נמצא. ידיעת המהירות האווירית חשובה מאוד לטייס, שכן במטוסים היא קובעת את גודל העילוי הנוצר על ידי הכנפיים, אם אין מספיק עילוי המטוס עלול לאבד עילוי ולהזדקר.
מהירות אווירית יכולה להיווצר גם כאשר כלי הטיס אינו בתנועה כלל ביחס לקרקע (זאת בניגוד למהירות קרקעית), וזאת על ידי רוחות. ישנן אף ציפורים, בעיקר דורסים,  המשתמשות ברוח על מנת לרחף מעל נקודה מסוימת, בדרך כלל למטרות ציד.
תוספת המילה "אמיתית" למושג באה להדגיש שזו אכן המהירות שבה האוויר זורם סביב כלי הטיס בכיוון בו אנו מודדים, בעוד שמהירות אווירית מכשירית היא המהירות הנמדדת על ידי מכשיר המדידה בכלי הטיס, שעם השינוי בגובה הטיסה מידת דיוקו יורדת עקב שנוי לחץ האוויר.

ניסוח מתמטי

מהגדרת המהירות האווירית עולה כי:
ההגדרה לעי"ל נכונה עבור מהירות אווירית באופן כולל, אך נרצה לפתח ביטוי למהירות האווירית כפי שהיא נמדדת במכשיר המדידה בכלי הטיס - בטיסה ישרה ואופקית.

לכן נניח שלפי התרשים משמאל המהירות האווירית נמדדת לפי כיוון ציר ה-Y
 - הזווית  בין כיוון ציר ה-Y לכיוון המהירות הקרקעית (זווית החלקה).
 - הזווית בין כיוון ציר ה-Y לכיוון מהירות הרוח.

סכום ההטלים על ציר ה- Y:

מהירות אווירית בטיסה ישרה ואופקית נתונה בביטוי:
לי מרווין

ביוגרפיה

מרווין נולד בניו יורק. לפני שסיים את לימודיו פרצה מלחמת העולם השנייה ומרווין עזב את בית הספר על מנת להתגייס לחיל הנחתים האמריקני ושירת כצלף בדיוויזיית הנחתים הרביעית. הוא נפצע בישבן בקרב על סאיפאן מאש מכונת ירייה ורוב אנשי מחלקתו נהרגו. על פציעתו בקרב הוענק לו עיטור לב הארגמן.

קריירה

לאחר המלחמה הועסק כשחקן מחליף במחזות "אוף ברודוויי". ב-1950 עבר להוליווד וקיבל תפקידים קטנים בסרטי מלחמה ומערבונים. בעיקר נעזרו בו במאים כדי לביים נכונה קטעי קרבות, מהלכים מלחמתיים והווי חיילים קרביים. ב-1953 שיחק בסרט "הפרא" ("The Wild One") לצידו של מרלון ברנדו. תפקיד קטן היה לו גם בסרט המרד על הקיין (1954) ובסרט "יום רע בבלאק רוק" (" Bad Day at Black Rock") ב-1955. בסך הכל שיחק בתפקידים קטנים בלמעלה מ-50 סרטים בשנות החמישים. ב-1956 כיכב לראשונה בתפקיד משני בסרט "!Attack".
במקביל להופעה בסרטים גילם את דמותו של השוטר הקשוח פרנק בלינג'ר בסדרת הטלוויזיה "M Squad" ששודרה בין 1957 ל-1960. הופעותיו בסדרה הקנו לו מעמד של הכרה ציבורית.
ב-1962 גילם את דמותו של הנבל ליברטי ואלנס במערבון "האיש שירה בליברטי ואלנס". ב-1964 ליהק אותו הבמאי דון סיגל לתפקידו הראשי הראשון בסרטו "הרוצחים" (דמות משנית בסרט גילם רונלד רייגן, לימים נשיא ארצות הברית). מרווין גילם רוצח יעיל, קר רוח וחסר רגש, תדמית שדבקה בו בתפקידים ששיחק לפני כן והתעצמה לאחר מכן. ב-1965 נוצלה תדמית זו לצורך תפקיד קומי כפול בסרט "קט בלו" (בכיכובה של ג'יין פונדה). מרווין גילם את דמותו של אקדוחן שיכור טוב-לב ושל אחיו התאום המרושע. על תפקידו בסרט זה זכה בפרס אוסקר לשחקן הטוב ביותר ובפרס השחקן הטוב ביותר בפסטיבל הסרטים הבינלאומי בברלין.
הוא המשיך לשחק נבלים קרי לב בסרטים "המקצוענים" ("The Professionals"‏; 1966), 12 הנועזים ("The Dirty Dozen"‏; 1967) המצליח עם כמה מהכוכבים ההוליוודיים הגבריים המובילים של התקופה, "פגיעה בול" ("Point Blank"‏; 1967), "המכורים לזהב" ("Paint Your Wagon"‏; 1969) בו שר את השיר "כוכב נודד" ("Wandering Star"), שהיה ללהיט ונמכר ביותר ממיליון עותקים, ועוד. בסוף שנות השישים הרוויח מיליון דולר לסרט. במהלך שנות השישים והשבעים הופיע בכ-30 סרטים. בשנות השמונים הופיע בסרטים ספורים ובמספר הופעות אורח טלוויזיוניות בסדרות כמו בוננזה, אזור הדמדומים והבלתי משוחדים. סרטו האחרון היה מחץ הדלתא של הבמאי הישראלי מנחם גולן.

חיים אישיים

מרווין הוא אב לשישה ילדים. הוא נישא לבטי אבלינג (Betty Ebeling) ב-1951, נישואין שהסתיימו בגירושין ב-1967 לבני הזוג ארבעה ילדים משותפים. בשנת 1970 נישא למי שהייתה חברתו לפני שנישא לבטי, פמלה פילי (Pamela Feeley). בני זוג חיו בוודסטוק (ניו יורק) עד 1975 אז עברו לטוסון, אריזונה, שם חיו עד מותו של מרווין.
מבחינה פוליטית היה מרווין ליברל-דמוקרט. הוא התנגד למלחמת וייטנאם, תמך בג'ון פיצג'רלד קנדי במהלך הבחירות לנשיאות ארצות הברית 1960 ובמתן שוויון זכויות להומוסקסואלים.

"ילדי לי מרווין"

"ילדי לי מרווין" היא אגודת סתרים-כביכול אותה ייסד הבמאי ג'ים ג'רמוש, בה חברים גברים שיכלו, מבחינת הופעתם החיצונית, להיות בניו של מרווין. ב"אגודה" חברים ניק קייב, ג'ים ג'רמוש, איגי פופ, ניל יאנג, טום וייטס ועוד.
המועצה לביקורת סרטים ומחזות

המועצה לביקורת סרטים ומחזות הוא הגוף שעסק בצנזורה על סרטי קולנוע ומחזות בישראל, מאמצע שנות התשעים תפקידו הוא בעיקר מתן סיווג צפייה לסרטי קולנוע.
המועצה לביקורת סרטים ומחזות הוקמה מכוחם של שני חיקוקים מנדטוריים, פקודת סרטי הראינוע ופקודת ההצגות הציבוריות (ביקורת), שנקבעו בשנת 1927. 
במועצה חברים 14 נבחרי ציבור, והיא פועלת במסגרת משרד הפנים.
סבסטיאן רוזנטל

קריירה

רוזנטל החל את הקריירה המקצוענית בשנת 1992 בקבוצת אוניברסידד קאתוליקה ממולדתו, ובשנת 1996 עבר לקבוצת גלאזגו ריינג'רס הסקוטית, שם היה לשחקן הראשון מאמריקה הדרומית שמשחק במועדון. עם מעברו לריינג'רס נחשב רוזנטל לשחקן היהודי הטוב בעולם. במהלך שהותו בקבוצה סבל ממספר פציעות שהשביתו אותו ממשחק לתקופות ממושכות, עד שעזב את המועדון וחזר לצ'ילה. בשנים לאחר מכן הספיק לשחק למשך תקופה קצרה במועדון גראסהופרס משווייץ, שם זכה באליפות, אך ללא הצלחה אישית יתרה כאשר ב-22 הופעות כבש שער בודד. בשנת 2006 חתם השחקן בקבוצת קולומבוס קרו מליגת ה-MLS האמריקאית. בקבוצה זו שיחק רוזנטל 20 משחקים וכבש 3 שערים.
בינואר 2007 הגיע רוזנטל לישראל, בה קיבל אזרחות עקב היותו יהודי, וחתם בקבוצת מכבי פתח תקווה, במדיה שיחק עד תום עונת 2006/2007, ולאחר מכן עבר למכבי נתניה. ב-27 באוקטובר 2007 כבש את שערו היחידי בליגת העל, בניצחון 2–1 על מכבי חיפה, ובתום עונת 2007/2008 שוחרר מהמועדון ופרש ממשחק פעיל.
בנבחרת צ'ילה ערך רוזנטל 27 הופעות, בהן כבש שני שערים.
אורן ג'ורנו

ביוגרפיה

אורן ג'ורנו נולד ביהוד ובגיל שלוש עבר עם הוריו לראשון לציון. אמו, יהל זוהר-חלימי, היא מגשרת ומתקשרת ואביו, אלי ג'ראר ג'ורנו, הוא איש התעשייה האווירית. לאורן אחות גדולה, ליאת נאומן, מנהלת בנק במקצועה. אורן שיחק כדורגל בקבוצת הילדים של מכבי רמת עמידר.
ג'ורנו החל לנגן על תופים בהיותו בן שש ולמד לנגן בכוחות עצמו. בגיל שלוש עשרה החל לנגן על גיטרה ללא מורה, להלחין מוזיקה ולכתוב שירים.
בהיותו בן שלוש עשרה הקליט לראשונה שיר באולפן, אותו הלחין, כתב וביצע. השיר, "לשמיים אין גבול", הושמע ב'ראשונית', תחנת הרדיו המקומית בראשון לציון. בגיל שש עשרה היה פעיל כמתופף ב"ברבריה מסחרה", להקת נוער בראשון לציון, לצד המוזיקאים אסף לוי ולידור לוי, אחר-כך צירפו את קובי נחום כסולן וביחד הקימו את להקת "קְרָפ" בשנת 1993. בשנת 1996 גילה אותם מוטי שהרבני, מנהלה של להקת "נושאי המגבעת" והחתים אותם על חוזה. הם הקליטו את אלבום הבכורה "לא למכירה" באולפן של מייקל בנסון ממשינה, אלבום שזכה לכיסוי נרחב בתקשורת הכתובה ובטלוויזיה, אולם זכה למעט השמעות ברדיו.
בשנת 1998 פרש ג'ורנו מלהקת "קְרָפ" והמשיך להופיע כמתופף, בעיקר עם קובי ויטמן וכנגן אולפן.
ג'ורנו כתב לחן לאלבום הבכורה של עידן ג'ון "לכיוון צפון" שיצא כסינגל והיה חלק מאלבום הבכורה שלו "תראי אותי" שיצא ב-2003.
מ-2004 התחיל לעבוד עם שרון הולצמן באלבומו "זהב" ובהופעותיו, ב-2005 התחיל לנגן עם חן קליין. ב-2006 התחיל לעבוד על האלבום "הגיץ" עם קובי אוז. ניגן תופים כמתופף לקובי אוז באלבומים "מזמורי נבוכים" (2010) ו"מזמורים נוספים" (2011). ב-2012 ניגן תופים כמתופף עם חגי ורוני רוסנק באלבומם "מהודו לשם".
ב-2014–2015 הפיק מוזיקלית את המופע "מהודו לשם", שהציג במגזר הדתי-לאומי ותופף במופע על-פי האלבום.
ב-2018 החל ג'ורנו לעבוד על אלבום חדש ביחד עם המפיק המוזיקלי יובל שפריר.
ג'ורנו פעיל כמגלה כישרונות לתוכניות הטלוויזיה The Voice ישראל, גוט טאלנט ישראל, אקס פקטור, בית הספר למוזיקה והכוכב הבא.
אורן ג'ורנו נשוי לשרון, אב לשני ילדים ומתגורר בחולון.

פרויקטים נוספים

הגיץ
ביחד עם קובי אוז, ג'ורנו הוציא בשנת 2008 תקליט בשם "הגיץ", בחברת התקליטים 'עננה'. "הגיץ" הוא אלבום דאחקות בביצועו של יגאל פילר; נגנים: אלון מוטקין, אורן ג'ורנו וקובי אוז; כתיבה והלחנה: אלון מוטקין, אורן ג'ורנו ויגאל פילר והפקה מוזיקלית של קובי אוז. מתוך האלבום התפרסם השיר "הגיץ!, משו משו משו", שהושמע הרבה ברדיו והיה שיר הנושא של התוכנית "בקטע טוב" בערוץ 24 בטלוויזיה.
קֶצֶב בית ספר החברתי למוזיקה
ב-2001 ג'ורנו היה עד לפיגוע בדולפינריום, עקב כך לקה בפוסט טראומה, כעבור 12 שנה תבע את משרד הביטחון ובכספי הפיצויים הקים את "קֶצֶב" - בית הספר למוזיקה בשנת 2013. "קֶצֶב" היה בתחילה מוסד פרטי וב-2017 נהפך לעמותה. בית הספר נותן מלגות ללימודי מוזיקה לתלמידים מעוטי יכולת. בין המורים ב"קֶצֶב": המוזיקאים ירונה כספי, ענת אסתר חיטמן, גיל בר הדס ורוני בר הדס, יאיר אנצר, מור ויצמן, עמית הלל, אסף לסרי, יפתח שחורי, אלכס משה. אורן הוא המנהל האמנותי ורעייתו שרון היא המנהלת האדמיניסטרטיבית. בבית הספר לומדים כ-220 תלמידים בשנה. בספטמבר 2018 ייפתח סניף חדש של בית הספר בשכונת ג'סי כהן בחולון.
גושן
מאז 2016 ג'ורנו פעיל בלהקת "גושן" כמתופף וכותב שירים. בלהקה חברים הסולן גדי אלטמן, הגיטריסט אמיר גרינברג (מקים הלהקה וכותב השירים המרכזי), הבסיסט שלום חולי והמפיק המוזיקלי והקלידן אלון מוטקין.
Nintendo GameCube

ציפיות

נינטנדו, שציפתה להתלהבות רבה מהקונסולה הציגה אותה בתערוכת E3 בשנת 2000, אך המכירות היו נמוכות מהצפוי. נינטנדו הוסיפה לקונסולה אפשרות למשחקי און-ליין ואפשרות לשחק משחקי גיים בוי על הקונסולה, אך למרות זאת המכירות המשיכו לפגר אחרי המתחרות - פלייסטיישן 2 ו-Xbox שיכולותיהן הגרפיות וכושר העיבוד שלהן היו חזקות יותר. הקונסולה נהפכה מאז לקונסולה של "נינטנדופילים", חובבי נינטנדו שטענו שאולי יכולותיה בתחום העיבוד והגרפיקה נמוכות יחסית אבל ספריית המשחקים שלה מצוינת ומלאה במקוריות. נינטנדו אכן התמקדה יותר במקוריות וחדשנות המשחקים מאשר ביצועים גרפיים של הקונסולה. עוד טענה כנגד הקונסולה הייתה מספר המשחקים המועט שלה, כשבע מאות בסוף ימיה. להשוואה, עבור פלייסטיישן 2 הופצו כחמשת אלפים משחקים.

הנפילה

בשל הכישלון היחסי של הקונסולה ירד מחירה של הקונסולה למחיר נמוך במיוחד של 100 דולר בארצות הברית. אנשים רבים טענו שמספר המכירות הקטן של הקונסולה נגרם כתוצאה מזה שמשחקיה של נינטנדו לא מגיעים לרמות של משחקי מבוגרים (שכוללים אלימות ופחד) זה משום שקיימת אצל נינטנדו צנזורה רבה. בתוכנית ביקורת המשחקים X-play נאמר בבדיחות הדעת כי "אפילו לאלוהים אין גיימקיוב". למרות זאת הם הוציאו את החידוש ל-Resident Evil שיותר מפחיד ואלים מהמקורי לגיימקיוב בלבד. חלק לא קטן מהנפילה של נינטנדו עם הקונסולה היה בגלל הקונסולה המתחרה, הפלייסטיישן 2 של סוני, שכבשה את לב הציבור ומכרה כמות ענקית של קונסולות. כה ענקית עד שקיבלה את התואר 'הקונסולה הנמכרת  ביותר בכל הזמנים'. יותר מ-80% מהקהל השחקנים בחר בסוני ולא בנינטנדו. הקונסולה אומנם נפלה אך נינטנדו למדה לקחים רבים וקונסולת הווי צעדה יפה מאוד כקונסולת הדור הבא (דור שביעי).

משחקים

כיום יש לגיימקיוב קצת מעבר לשבע מאות משחקים. המשחקים עם הציונים הגבוהים ביותר הם: Metroid prime 1,2‏, Resident Evil 4‏,  Legend Of Zelda: The Wind Waker‏, Super Smash Bros Melee.
תפליסיים

כת התפליסיים הם כת קראית שנוסדה בתחילת המאה ה-9, ומקורה כפי הנראה מבגדד. מקור השם הוא של מייסדה מוסא אל-זעפרני (משה מהעיר זעפרני שבפרס), שבאמצע המאה ה-9 עבר לאל-תפליסי,שנקרא על ידי יהודה הדסי, אבו עמרן אל-תפליסי כלומר הנעתק ממקומו אל מדינת תפליסי, וכת התפלסיים נקראה גם אבו עימראנים.במקום אחר נזכרים כמשביטים.
פרלה נשר

ביוגרפיה

נשר נולדה כפרלה אדן בשנת 1930 בתל אביב, בתם של שרה לבית טישלר ומשה אידלסון (אדן). מילדותה רצו הוריה שתהיה מורה, ומשסיימה את לימודיה בבית הספר העממי ביקשו שתעבור ללמוד בבית מדרש למורות וגננות. תיאודור הולדהיים, שהיה איתה יחד בקן צפון תל אביב של השומר הצעיר, שִכנע את הוריה שתלמד בגימנסיה, והלימודים שם הובילו להתעניינותה הרבה במתמטיקה.
משנת 1948 ועד 1974 הייתה חברת קיבוץ נירים.
בשנת 1972 קיבלה תואר דוקטור לחינוך מבית הספר לחינוך בהרווארד; כותרת הדיסרטציה: "From ordinary language to arithmetical language in the primary grades: (What does it mean to teach "2+3=5?")‎".
באותה שנה שבה לארץ, והחלה לעבוד כיועצת במשרד החינוך ובמרכז לטכנולוגיה חינוכית ולפעול ליישום רעיונות התפישות המודרניות של החינוך, לפיהם הילד אינו "מבוגר קטן" או "לוח חלק", ויש להתאים את ההוראה ליכולות שלו ולתפישותיו, בבתי הספר הישראליים, באמצעות ספרי "אחת, שתיים ו.. שלוש", ו"ועוד אחת" של מטח. הבדידים היו אמצעי ההמחשה הזכור ביותר מתוכנית זו.
נשר ייסדה את תחום החינוך המתמטי לבית הספר היסודי כתחום אקדמי.והדריכה תלמידים רבים בתחום הממלאים תפקידים בולטים במערכת החינוך, בהם: פרופ' רוחמה אבן, שרה הרשקוביץ, ליאורה לינצבסקי, ענת קלמר, סגל דסי, ישראלה שפיר, דוד בן חיים, פרופ' צביה ברזניץ, רלי בריקנר, רינה גפני, איבי מכמנדרוב ועוד רבים.
נשר לימדה במשך חמש שנים בבית הספר לחינוך באוניברסיטה העברית בירושלים, ובו-זמנית לימדה גם בבית הספר לחינוך באוניברסיטת חיפה, שם כיהנה בין השנים 1983–1988 כראש בית הספר לחינוך.
נשר הייתה היועצת המדעית של ספרי לימוד במתמטיקה הנותנים מענה לתוכנית הלימודים במתמטיקה כפי שהוגדרה בכל תקופה על ידי משרד החינוך.
כל אחת מהסדרות כללה את חומרי הלימוד הנדרשים: בחשבון ובגאומטריה, לוותה במדריכים למורה, מערך מבחנים ומערך השתלמויות מורים.
הסדרה "אחת שתיים ו...שלוש" (בהוצאת מטח)– סדרת ספרי לימוד במתמטיקה לבית הספר היסודי (א-ו) שהייתה נפוצה בין השנים (1972) ועד סוף שנות התשעים. הסדרה עודכנה לאורך השנים ויצאה ב-3 מהדורות.
הסדרה "ועוד אחת" (בהוצאת מטח) – סדרת חוברות לימוד במתמטיקה לבית הספר היסודי שהייתה נפוצה בין השנים (1976) ועד סוף שנות התשעים. הסדרה עודכנה לאורך השנים ויצאה ב-3 מהדורות . סדרה זו הייתה "מקבילה" לסדרה "אחת שתיים ו...שלוש" והותאמה לכיתות בהן נתן מענה לשונות שבין התלמידים.
הסדרה "שבילים" בהוצאת מטח - סדרת ספרי לימוד במתמטיקה לבית הספר היסודי (א-ו). הסדרה פותחה בין השנים 2002 – ל 2008, ונפוצה כיום בבתי ספר רבים.
בין השנים 1987–1989 כיהנה כנשיאת הארגון הבינלאומי המרכזי לחקר הלמידה המתמטית. 
בין השנים 1993–1995 כיהנה כמדענית ראשית של משרד החינוך והתרבות, והייתה המדענית הראשית הראשונה שהגיעה מתחום מחקר המתמטיקה. במסגרת תפקידה ערכה, לאחר שנים רבות, את מפקד תנועות הנוער המשמש להקצבת משרד החינוך לתנועות הנוער, כמו כן יזמה שינוי בהגדרת טעוני טיפוח ויצרה סולם חדש להעדפת בתי הספר בפריפריה, כן קידמה את הרעיון של משוב פנימי בבתי הספר ומשוב ארצי מדגמי בלבד.
נשר מתגוררת בחיפה. היא אחותו הצעירה של האלוף אברהם אדם ("ברן"). בעלה הראשון היה ד"ר נשר, וכיום היא נשואה לגבי ורבורג, פרופסור אמריטוס להיסטוריה של המזרח התיכון באוניברסיטת חיפה ולשעבר רקטור האוניברסיטה (ונכדו של אוטו ורבורג).
נשר היא אם לשתיים: שלומית טָרֶם, פרופסור לפיזיקה בפקולטה לפיזיקה בטכניון, ומיכל שכטר, קלינאית תקשורת.
מזרים מדיה

מזרים מדיה או סטרימר (על פי האקדמיה ללשון העברית: כּוֹנַן סֶרֶט שׁוֹטֵף, באנגלית נקרא Digital Media Receiver או DMR) הוא מכשיר אלקטרוני אשר מסוגל להתחבר לרשת המחשבים הביתית באמצעות כבל ביתי (Ethernet) או אלחוטי (Wi-Fi) על מנת לגשת לתכני מולטימדיה דיגיטליים (כמו מוזיקה, תמונות ווידאו). מזרימי מדיה יכולים לנגן קבצים ממחשב אישי, מכשיר לאחסון מדיה המחובר לרשת הבייתית, או משרת מדיה אחר המחובר לרשת הבייתית. ברוב מזרים המדיה הדיגיטליים יש לנווט בתפריטים השונים באמצעות שלט רחוק.
בחלק ממזרימי המדיה הדיגיטליים קיימות יכולות מתקדמות במידה וקיים חיבור לרשת האינטרנט כגון צפות בסרטים וסדרות טלוויזיה משירותים מקוונים שונים כמו YouTube, Vimeo, Netflix, Hulu, Spotify, ו-Amazon.com, ניגון שידורי רדיו דיגיטלי, ניגון פודקאסטים\ וגלישה באינטרנט. נגני מדיה דיגיטליים רבים מאפשרים לנגן תוכן המאוחסן באופן מקומי על גבי דיסק קשיח המחובר ישירות למכשיר הסטרימר.

ציוד

מזרימי מדיה אחדים בעלי מסכי תצוגה ורמקולים מובנים. אחרים חייבים להיות מחוברים למכשיר פלט חיצוני, כמו טלוויזיה, או מערכת סטריאו. בעוד שקיימים מזרימי מדיה שפועלים עצמאית כמו ה-Apple TV, לא נדיר גם למצוא את הפונקציונליות של מזרימי המדיה מיושמת במכשירים אלקטרוניים ביתיים, כמו מכונות משחקים (למשל, קונסולת המשחקים Xbox 360 של מיקרוסופט), בנגני DVD, בממירים דיגיטליים אינטראקטיביים (set-top boxes), ואפילו בטלוויזיות עצמן (ראה טלוויזיה חכמה).

ההשפעה של נגני המדיה הדיגיטליים על שירותי הטלוויזיה המסורתיים

ריבוי התכנים הדיגיטליים וכמו גם התפוצה הרחבה של גישה לאינטרנט בפס רחב מאפשרת לצרכנים בעשור השני של המאה ה-21 לנגן בזמן אמת סדרות טלוויזיה וסרטים בחדות גבוהה בהשוואה לתכנים בתשלום שמספקים חברות הכבלים והלווין. בשל כך צרכנים רבים עם חיבור לאינטרנט בוחרים להשתמש בנגנים הדיגיטליים על מנת לצפות בתוכניות טלוויזיה וסרטים ונמנעים מלחבר את הטלוויזיה שברשותם לשירותי הטלוויזיה המסורתיים כגון הכבלים, והלווין.

שימוש בטכנולוגיית הסטרימינג באופן בלתי חוקי

מאז אמצע העשור השני של המאה ה-21 משווקים נגני מדיה דיגיטליים המופעלים לעיתים קרובות באמצעות מערכת הפעלה של אנדרואיד וממותגים כ"fully-loaded". מכשירים אלו מציעים גישה חופשית לתכנים המוגנים בזכויות יוצרים, כולל סרטים ותוכניות טלוויזיה, כמו גם שידורים בזמן אמת של ערוצי טלוויזיה שונים מרחבי העולם. הנגנים הללו בדרך כלל משתמשים בתוכנת מדיה בקוד פתוח כמו Kodi. נגני מדיה דיגיטליים מסוג זה נמכרים לעיתים קרובות דרך שווקים מקוונים כגון Amazon.com ו- eBay, אך גם דרך קמעונאים מקומיים.
מכשירי הסטרימינג מהסוג הזה היו המוקד למחלוקות משפטיות. בבריטניה, הארגון "The Federation Against Copyright Theft" נקט בצעדים משפטיים מטעם בעלי זכויות היוצרים נגד אלה שמשווקים נגני מדיה דיגיטליים מסוג זה עם גישה לתוכן המוגן בזכויות יוצרים. ב-26 באפריל 2017 פסק בית הדין האירופי לצדק כי מכירה של נגני מדיה דיגיטליים עם גישה ליצירות המוגנות בזכויות יוצרים היא בלתי חוקית.
מדעי הטבע

מדְעי הטבע הוא שם כולל לתחומי המדע העוסקים בהבנת חוקי הטבע ששולטים ביקום ובניסוחם דרך תאוריות מדעיות. מדְעי הטבע עוסקים בהוכחת מודלים מתמטיים (דטרמיניסטיים או סטוכסטיים) של תהליכים טבעיים בתצפית ובתיעוד מקרים רבים, וכן גם בניסוי.
חמישה ענפים ראשיים למדעי הטבע: אסטרונומיה, פיזיקה, כימיה, ביולוגיה (יש המשייכים את מדעי הרפואה לביולוגיה) ומדְעי כדור הארץ. לעִתים חמשת התחומים חופפים אלה לאלה, ולפעמים גם לתחומים ממדעי החברה (לדוגמה, מודלים מתחום תורת המשחקים האבולוציונית באשר להתנהגות חברתית בחיות, חופפים במידה מסוימת לפסיכולוגיה, לסוציולוגיה ולכלכלה – ענפי מדעי החברה).
מדְעי הטבע נתפסים כמסתמכים בעיקר על ניסויים, מידע כמותי או על דרישות דיוק מרבי ואובייקטיביות גבוהות יותר מאשר במדעים אחרים. מדעים אלה עוסקים פחות מהאחרים במחקר איכותני.
מדְעי הטבע נבדלים מתחומי הידע האחרים בשיטתם ובדרכם. לדוגמה, מדעי החברה מיישמים את השיטה המדעית כדי ללמוד על תבניות חברתיות ועל התנהגות האדם, מדעי הרוח נוקטים גישה ביקורתית או אנליטית כדי ללמוד על מצבי הרוח והקיום של האדם – והמדעים המדויקים, ובראשם מתמטיקה ולוגיקה, משתמשים באפריורי ולא במתדולוגיה עובדתית המשתמשת באיסוף מידע מקשת רחבה של מקרים ולומדת מהם על מערכות פורמליות.

היסטוריה

חקר הטבע היה נהוג כבר ביוון הקדומה. אולם אז הוא לא התנהל על פי קריטריונים מודרניים. גם אוניברסיטאות או מוסדות דומים להם, הוקמו ברחבי העולם, בתקופות קדומות. אולם, אוניברסיטאות, בצורתן המודרנית ובמספרים הולכים וגדלים, החלו לקום באירופה למן המאה העשירית. באוניברסיטאות המודרניות, בניגוד למרבית אוניברסיטאות הקדומות, הייתה פקולטה למדעי טבע, שהייתה נפרדת מהפקולטה לרפואה ולתאולוגיה.
מדע הטבע המודרני החל להתגבש בראשית העת החדשה וכלל את ידיעת הטבע, שנוסחה לכדי תאוריה אחת במאה ה-16 וריכזה את הסיווג והתיאור של צמחים, בעלי חיים, מינרלים ופרטים טבעיים נוספים, כמו גם שימושים ראשוניים במיקרוסקופים ובטלסקופים. מעל לכול, גיבוש המדע המודרני נעזר בהמצאת הדפוס, שאיפשרה הפצה ענפה של ספרות מקצועית.
במאה ה-20, חל גידול מהיר בידע ושיכלול תחומי ההתמחות במדעי הטבע. עקב כך, ובשל סיבות נוספות, פוצלה באוניברסיטאות הוראת מדעי הטבע בשתי פקולטות נפרדות, מדעים מדויקים ומדעי החיים.
ארבסק (מוזיקה קלאסית)

ארבסק הוא סגנון של מוזיקה המיועדת בעיקר עבור פסנתר, אשר משתמשת במלודיות מאופיינות על-מנת ליצור אוירה בניחוח ערבי.

אטימולוגיה

המלה "ארבסק" נגזרת מהרעיונות המערביים של מוזיקה ערבית, שהיו מפוארים וציוריים. למעשה, ארבסקות ומוזיקה ערבית כלל אינם קשורים.
ראש ממשלת איסלנד

בסיס חוקתי

ראש הממשלה ממונה על ידי נשיא איסלנד על פי פרק 2 סעיף 17 לחוקת איסלנד והוא יושב בראש הקבינט.

משרדים ומעונות

משרד ראש הממשלה שוכן במבנה הקרוי Stjórnarráðið שברייקיאוויק ובו שוכנת מזכירות הממשלה ונערכות ישיבותיה. לרשות ראש הממשלה עומד בית קיץ, "בית החווה" (ת'ינגווטלאבאייר, באיסלנדית: Þingvallabær) בפארק הלאומי ת'ינגווליר. כמו כן מחזיק ראש הממשלה מעון לקבלות פנים בטיארנגטה שברייקיאוויק שהיה מעון ראש הממשלה עד 1943.
נחל שכניה

נַחַל שְׁכַנְיָה הוא נחל אכזב קצר במערב הגליל התחתון, שראשיתו בהר שכניה, ברום של כ-400 מטרים מעל פני הים, וסופו בחיבור לנחל אבליים, בסמוך לאעבלין.
אפיקו של הנחל הוא בכיוון דרום מערב, והוא מתחתר בעמק בין היישובים מורשת מדרום מזרח ומצפה אביב מצפון מערב. מצפון לנחל נמצא הר כבול.
בחלקו האחרון חופף תוואי הנחל לכביש 781, המחבר בין אעבלין וגוש משגב.
שמו של הנחל, כמו גם שם היישוב שכניה ושמו של הר שכניה, הוא כשם משמר הכהונה שְׁכַנְיָה, אשר ישב לפי המקורות ביישוב המקראי והתלמודי כָּבוּל, המזוהה עם הכפר הסמוך כאבול.
Despedida

רקע וכתיבה

השיר נכתב והופק על ידי שאקירה ואנטוניו פינטו, שפעלו יחד גם בסינגל השיווקי היחידי מתוך האלבום, "Hay Amores". שני השירים נכללו בפסקול הנלווה שיצא, וגם במיני-האלבום שהוציאה שאקירה כמה חודשים אחרתי צאת הפסקול.

הופעה

שאקירה הופיעה עם השיר במהלך הקרנת הסרט, "אהבה בימי כולרה" ובסיומו של סיבוב ההופעות העולמי שלה "The Sun Comes Out World Tour", שבו שרה אותו ביחד עם השיר "Nothing Else Matters", של הלהקה האמריקאית מטאליקה. 
התזמורת הסימפונית הלאומית של קולומביה ביצעה את השיר במהלך טקס מחווה שנערך עקב מותו של גבריאל גארסיה מארקס בשנת 2014.
ויטמין B6

ויטמין B₆ הוא שם גנרי לתרכובות פירידוקסין ופירידוקסאמין. 
בכבד האדם ויטמינים אלה מפורקים לחומרים המזרזים תגובות של חומצות אמינו בתאי הגוף.
ויטמין B₆ (פירידוקסין) מסייע בחילוף החומרים של החלבון, בייצור תאי דם אדומים ופעילות העצבים. נמצא בקטניות, אורז, תפוח אדמה, עגבנייה, בשר, דגים, ביצים, אגוזים, בננות, נבטים ושמרים. מחסור בוויטמין B₆ עלול לגרום לאנמיה, עייפות והפרעות נוירולוגיות. צריכת כמות גדולה מאוד של הוויטמין (עשרות או מאות מיליגרם ביום) עשויה לגרום לבעיות עצביות.

היסטוריה

ויטמין B₆ התגלה בשנות ה-30 של המאה ה-20 במחקרי תזונה שהתבצעו על חולדות. בשנת 1934, רופא הונגרי, פאול גיורגי גילה חומר היכול לרפא מחלת עור אצל חולדות, בשנת 1938 הוא קרא לחומר זה ויטמין B₆. לפקובסקי בידד את ויטמין B₆ מסובין אורז. בשנת 1939 האריס ופולקרס קבעו את צורתו של ויטמין B₆, ובשנת 1945 סנל הראה כי ישנן שתי צורות של ויטמין B₆, פיירידוקסל ופיירידוקסמין. פיירידוקסין נקרא כך, כדי לציין את מבנו ההומולוגי לפירידין.
יהודה מזור

ביוגרפיה

נולד בלודז' שבפולין לאיטה ואליעזר מזור, שהקים עם אחיו את חברת "האחים מזור" בפולין. באוגוסט 1939, חודש לפני פרוץ מלחמת העולם השנייה, ביקר אביו בארץ ישראל לרגל עסקיו. זמן קצר לאחר מכן הצליח האב להעלות את אשתו וילדיו ובהם הבן יהודה. 
למד כימיה באוניברסיטה העברית בירושלים. את עבודת המאסטר עשה אצל פרופ' משה ויצמן. במלחמת השחרור שירת בחיל המדע. בשנות ה-50 למד במכון הטכנולוגי של ציריך, שם עשה את עבודת הדוקטורט. בתקופת שהותו בשווייץ הכיר את פני ינקו, ילידת איטליה. השניים נישאו ונולדו להם שני בנים - יאיר ועמוס.
בשנת 1954 הצטרף למחלקה לכימיה אורגנית במכון ויצמן. בין השנים 1960 – 1962 שימש כראש המחלקה בפועל, וניצח על הקמת הבניין החדש לכימיה אורגנית שנפתח בשנת 1964. בשנת 1963 הועלה לדרגת פרופסור חבר. משנת 1979 ועד לפרישתו לגמלאות בשנת 1990 שימש כראש המחלקה. בשנת 1984 נבחר לגסן יו"ר המועצה המדעית. 
בין תחומי מחקריו העיקריים: כימיה של סטרואידים, ויטמין D ושימוש בהיפרצין כחומר אנטי ויראלי. פרסם כ-200 מאמרים בתחומי עיסוקו.
בשנת 1979 פיתח יחד עם פרופ' שמואל אדלשטיין את התרופה אלפא D3 של חברת "טבע" לחולי כליות ואוסטיאופורוזיס. בשנת 1988 עסק עם פרופ' דוד לביא בפיתוח תרופתי של החומר היפרצין לחולי איידס וסרטן המוח. 
בין תלמידיו פרופ' מודי שבס, פרופ׳ צבי הכהן וד"ר עמירם הירשפלד.
נפטר בשנת 2004, בגיל 79.
אברהם רובינשטיין

ביוגרפיה

נולד בבני ברק, בנם של זאב ושרה רובינשטיין. למד בישיבת אור ישראל בפתח תקווה ולאחר מכן בישיבת פוניבז'. נישא ליהודית אלפא, נינת הרב מאיר קרליץ. לאחר נישואיו למד בכולל חזון איש.
בשנות ה-80 היה ממקימי בית הכנסת "נחלת משה" בבני ברק. הוא משמש כגבאי הראשי של בית הכנסת וביוזמתו הפך המקום למרכז לשיעורי תורה. כמו כן הוא מנהל את רשת הכוללים "נחלת משה" שהסניף המרכזי שלה שוכן בבית כנסת זה ומונה מאות אברכים.
רובינשטיין חבר מזכירות מפלגת דגל התורה. בסוף שנות ה-90 מונה למזכיר מועצת גדולי התורה של דגל התורה. במסגרת תפקיד זה ביצע שליחויות שונות והעברת מסרים בין רבני דגל התורה.
רובינשטיין חבר הנהלת החינוך העצמאי וחבר הנהלת קרן השביעית, המסייעת באופן כלכלי לחקלאים שומרי שביעית.
בשנת 1998 נבחר למועצת עיריית בני ברק מטעם דגל התורה. בשנת 2004 התמנה לסגן ראש העיר.
בפברואר 2013, עם התפטרותו של ראש עיריית בני ברק יעקב אשר שנבחר כחבר הכנסת ה-19 מטעם רשימת יהדות התורה, נבחר רובינשטיין על ידי מועצת העירייה לראשות העיר, עד לעריכת הבחירות לרשויות המקומיות. בנובמבר 2013, לאחר בחירת חנוך זייברט לראש העירייה, שב רובינשטיין לכהן כסגן ראש העיר.
רובינשטיין מקורב לרב חיים קנייבסקי. הרב קנייבסקי המליץ על רובינשטיין כמועמד להחליף את אשר, ובמכתב לרב אהרן לייב שטיינמן כתב: "נראה לעניות דעתי שהאיש המתאים להיות ראש העיר הלא הוא ידידנו הרב אברהם רובינשטיין, כי הוא שואל כל דבר ועושה ככל אשר מורים לו והוא מאוד אהוב על הבריות". ב-2010 נוצר בין השניים גם קשר משפחתי: בנו של רובינשטיין נישא לנכדת הרב קנייבסקי, בת בנו הרב שלמה, ראש ישיבת קריית מלך.
בבחירות שהתקיימו ב-30 באוקטובר 2018 קיבל רובינשטיין כ-82% מהקולות ונבחר לראשות עיריית בני ברק. 
נכנס לתפקידו ב-20 בנובמבר 2018.